
[bookmark: _Hlk171597299]Ministrstvo za notranje zadeve in javno upravo na podlagi Programa ukrepov spodbujanja podjetništva Ministrstva za digitalno preobrazbo v obdobju 2022-2030, Zakona o izvrševanju proračunov Republike Slovenije za leti 2026 in 2027 (Uradni list RS, št. 95/25 in 112/25 – ZJF-K), Proračuna Republike Slovenije za leto 2026 (Uradni list RS, št. 104/24 in 95/25), Zakona o podpornem okolju za podjetništvo (Uradni list RS, št. 102/07, 57/12, 82/13, 17/15, 27/17, 13/18 – ZSInv in 40/23 – ZZrID-A) in razpisov podjetja Chips Joint Undertaking (krajše: Chips JU; v nadaljevanju: Skupnega podjetja EU za čipe) za dodelitev nepovratnih sredstev projektom spodbujanja zmogljivosti, inovacij in razvoja HORIZON-JU-Chips-2026-1-IA, HORIZON-JU-Chips-2026-FT1-IA, HORIZON-JU-Chips-2026-FT2-IA, HORIZON-JU-Chips-2026-FT3-IA, HORIZON-JU-Chips-2026-1-RIA, HORIZON-JU-Chips-2026-2-RIA, HORIZON-JU-Chips-2026-3-RIA, HORIZON-JU-CHIPS-2026-2-CSA, objavlja


[bookmark: _Hlk171597058]Javni poziv k oddaji zaprosil za izdajo pisma o nameri sofinanciranja projektov spodbujanja zmogljivosti, inovacij in razvoja, izbranih v okviru razpisov vrste »Non Initiative Calls« Skupnega podjetja EU za čipe


1. Ime oziroma naziv in sedež organa:

Republika Slovenija, Ministrstvo za notranje zadeve in javno upravo, Štefanova ulica 2, 1501 Ljubljana (v nadaljevanju: ministrstvo).


2. Predmet in pogoji javnega poziva:

a) Predmet javnega poziva

Program ukrepov spodbujanja podjetništva Ministrstva za digitalno preobrazbo v obdobju 2022-2030 predvideva, da bodo projekti inovacij in razvoja na področju tehnologij čipov in polprevodnikov prispevali k vzpostavitvi in delovanju ekosistema čipov in polprevodnikov v Evropski uniji. Program ukrepov je dostopen na naslovu Dopolnjen_program_ukrepov_MDP-V9_050126.pdf.

Skupno podjetje EU za čipe je objavilo več razpisov za dodelitev nepovratnih sredstev projektom, katerih cilj je spodbujati inovacije in razvoj na področjih, kot so razvoj zmogljivosti na področju čipov in polprevodnikov, umetna inteligenca, visokozmogljivo računalništvo, kibernetska varnost in digitalna infrastruktura. Osrednji dokumenti razpisov so dostopni na naslovu https://www.chips-ju.europa.eu/.
Ministrstvo objavlja predmetni javni poziv k oddaji zaprosil za izdajo pisma o nameri sofinanciranja projekta, izbranega v okviru razpisov za dodelitev nepovratnih sredstev projektom spodbujanja zmogljivosti, inovacij in razvoja HORIZON-JU-Chips-2026-1-IA, HORIZON-JU-Chips-2026-FT1-IA, HORIZON-JU-Chips-2026-FT2-IA, HORIZON-JU-Chips-2026-FT3-IA, HORIZON-JU-Chips-2026-1-RIA, HORIZON-JU-Chips-2026-2-RIA, HORIZON-JU-Chips-2026-3-RIA in HORIZON-JU-CHIPS-2026-2-CSA.


b) Sofinanciranje projekta

Skupno podjetje EU za čipe bo izbrane projekte iz razpisa sofinanciralo v skladu s pravili programa Obzorje Evropa.

Ministrstvo bo sofinanciralo slovenske organizacije (nacionalni delež), ki bodo samostojno ali kot člani mednarodnih konzorcijev prijavile projekt in bodo izbrane na razpisu ter bo z njimi Skupno podjetje EU za čipe podpisalo pogodbo o sofinanciranju projekta. 

c) Pogoji javnega poziva

Na predmetni javni poziv se lahko prijavijo podjetja registrirana v Sloveniji, predvsem mala in srednja podjetja (MSP – v skladu s smernicami za definicijo MSP) ter zagonska podjetja, raziskovalne organizacije in akademske ustanove na nacionalni ravni (t. i. slovenski partnerji v projektih po izboru Skupnega podjetja EU za čipe). Pogoje dodatno opredeljuje Program ukrepov spodbujanja podjetništva Ministrstva za digitalno preobrazbo v obdobju 2022-2030.

Pregled izpolnjevanja pogojev bo izvedla strokovna komisija. 

d) Stroški in financiranje

Kategorije, najvišji zneski in načini izračuna upravičenih stroškov so tisti, ki so kot upravičeni opredeljeni v pravilih programa Obzorje Evropa. Stroške je treba med pripravo proračuna v predlogu in na koncu vsakega obdobja poročanja razčleniti glede na naslednje standardne proračunske kategorije:
· stroški dela osebja: zaposleni, fizične osebe po neposredni pogodbi, napotene osebe, lastniki MSP in fizične osebe upravičenci;
· stroški podizvajalcev;
· stroški nabav: potni stroški in dnevnice, oprema, drugo blago, dela in storitve;
· posredni stroški.
Poročanje običajno temelji na dejanskih stroških.

Najvišji nacionalni delež sofinanciranja celotnega projekta glede na vrsto upravičenca:
	Vrsta upravičenca
	Veliko podjetje
	Malo in srednje podjetje
	Javna raziskovalna organizacija

	Aktivnosti inovacij in razvoja (industrijske raziskave – npr. projekti RIA)
	25%
	35%
	35%

	Inovacijske aktivnosti (Eksperimentalni razvoj – npr. projekti IA)
	20%
	30%
	35%



Najvišji razpoložljiv skupni letni znesek sofinanciranja podpore raziskovalnim in inovacijskim aktivnostim (nacionalni delež) znaša v obdobju 2026 - 2030 na letni ravni 400.000 EUR. V primeru, da bodo skupna zahtevana sredstva nacionalnega deleža vseh izbranih projektov od leta 2024 do leta 2030 v določenem letu presegala najvišji skupni razpoložljivi letni znesek, se bo sofinanciranje posameznega projekta v tem letu ustrezno sorazmerno zmanjšalo. V primeru, da ministrstvu v kateremkoli letu v obdobju 2026 - 2030 uspe zagotoviti dodatna sredstva in ustrezno dopolni »Program ukrepov spodbujanja podjetništva Ministrstva za digitalno preobrazbo v obdobju 2022-2030« iz 7. člena Zakona o podpornem okolju za podjetništvo (Uradni list RS, št. 102/07, 57/12, 82/13, 17/15, 27/17, 13/18 – ZSInv in 40/23 – ZZrID-A), se najvišji razpoložljiv skupni letni znesek sofinanciranja podpore raziskovalnim in inovacijskim aktivnostim v tekočem letu lahko poveča.

3. Rok in vsebina prijave sofinanciranja:

a) Rok in način prijave sofinanciranja

Prijavitelj lahko prijavo za sofinanciranje projekta odda v elektronski ali fizični obliki.

V primeru elektronske oddaje: prijavitelj prijavo za sofinanciranje projekta pošlje po elektronski pošti na naslov: gp.mdp@gov.si s pripisom v zadevi elektronskega sporočila: »Chips JU – Non Initiative 2026«.

V primeru fizične oddaje: prijavitelj prijavo za sofinanciranje projekta odda osebno ali pošlje po pošti kot priporočeno poštno pošiljko na naslov: Ministrstvo za notranje zadeve in javno upravo, Davčna ulica 1, 1000 Ljubljana, s pripisom na ovojnici: »Prijava za sofinanciranje projekta – Chips JU – Non Initiative 2026«. 

Ministrstvo bo kot pravočasna upoštevalo vsa zaprosila za izdajo pisma o nameri sofinanciranja, ki bodo v glavno pisarno Direktorata za informacijsko družbo ali na elektronski naslov gp.mdp@gov.si prispela najpozneje do torka, 1. 9. 2026 do 14. ure.

b) Sestava zaprosila 

Zaprosilo mora vsebovati priložen izpolnjen prijavni obrazec (zaprosilo), ki je skupaj z javnim pozivom dostopen na spletnem portalu GOV.SI (https://www.gov.si/zbirke/javne-objave/).

4. Rok, v katerem bo ministrstvo izdalo pismo o nameri:

Ministrstvo bo prijaviteljem, ki bodo zaprosili za izdajo pisma o nameri sofinanciranja skladno z določbami tega javnega poziva, le-tega izdalo v roku 14 dni od preteka roka za predložitev zaprosila. Nepravočasno prispelih in nepopolnih (manjkajoči ali nepopolni elementi, ki so zahtevani) zaprosil ministrstvo ne bo obravnavalo.


Franci Matoz
MINISTER

